次韻鞏憲見示桐柏瀑布之作
作者：喻良能
朝代：宋

paragraphs: 昔聞孫興公，嘗賦飛流水。
至今福庭地，猶屬羽人里。
瀑泉天半來，界道見清泚。
迢迢白虹貫，隠隠玉龍起。
宇宙雖云寬，壯觀知能幾。
谷簾信有之，界圖寧辨此。
清秋饒爽氣，朱夏絕埃滓。
何當振金策，逍遥山之趾。
眺覽既愜適，嘯歌何窮已。
青鞋未成往，撫己空自鄙。